Leksyon 9
Ano an Pinakamaopay nga Paagi ha Pagpangandam Para ha mga Katirok?
Kon nag-aaram ka han Biblia ha mga Saksi ni Jehova, sigurado nga nag-aandam ka antes han iyo pag-aram. Maopay kon ito liwat an imo bubuhaton antes tumambong ha katirok han kongregasyon basi makapahimulos gud. Maieksperyensyahan mo an maopay nga resulta kon hihimoon mo ito hin regular.
Hunahunaa kon san-o ngan kon diin ka mag-aaram. San-o ka nakakapokus hin maopay? Ha kaagahon ba antes magtikang han imo buruhaton o ha gab-i kon nangangaturog na an imo mga anak? Bisan kon waray ka oras para hin hilawig nga pag-aram, pagkaada panahon bisan halipot la, ngan ayaw tuguti nga may makaulang hito. Pag-aram ha lugar nga waray aringasa ngan waray nakakadisturbo—paronga an radyo, TV, ngan celfon. Pag-ampo antes mag-aram. Mabulig ini ha imo nga mangalimtan an mga kabaraka ngan makapokus ha pag-aram han Pulong han Dios.—Filipos 4:6, 7.
Markahi an imo gin-adman ngan mag-andam hin baton. Ha pagtikang, kitaa an kabug-osan nga punto han artikulo. Hunahunaa an ulohan o kapitulo han artikulo, tagda an koneksyon han tagsa nga sub-ulohan ha tema, ngan usisaha an mga retrato ngan mga pakiana ha repaso nga nagpapabug-at han nangunguna nga punto. Katapos basaha an tagsa nga parapo ngan bilnga an baton ha pakiana ha ubos han mga parapo. Bilnga ngan basaha an ginkotar nga mga teksto, ngan tagda kon ano an koneksyon hito ha ginhihisgotan han artikulo. (Buhat 17:11) Kon mabaton mo na an pakiana, bagisi o markahi an importante nga mga pulong nga magpapahinumdom ha imo han baton. Ngan didto ha katirok, mahimo ka mag-alsa han imo kamot ngan magkomento hin halipot ha imo kalugaringon nga mga pulong.
Kon mag-aandam ka para ha tagsa nga katirok, nadudugangan hin kahibaro ha Biblia an imo “burutangan han bahandi.”—Mateo 13:51, 52.
Ano nga eskedyol an mahimo mo sundon basi makapangandam para ha mga katirok?
Paonan-o ka makakag-andam hin baton ha mga katirok?
war_Latn war_Latn war_Latn war_Latn war_Latn war_Latn war_Latn war_Latn